Det årlige folkemøde på Bornholm bliver aflyst, og dermed kan politikere, spinfolk, lobbyister og politisk interesserede borgere skyde en hvid pind efter årets bornholmske højdepunkt:

Det er konklusionen på et møde fredag eftermiddag i bestyrelsen bag det store arrangement i Allinge, der bliver udskudt til næste år.

»Vi må desværre meddele, at Folkemødet 2020 aflyses pga. corona-krisen og de mange afledte konsekvenser«, udtaler bestyrelsesformand Jann Sjursen i en pressemeddelelse og tilføjer, at »Foreningen Folkemødet er dybt berørt af de konsekvenser beslutningen får for både arrangører, leverandører og forventede deltagere på Folkemødet«.

1.200 arrangører og 3.000 events skulle have været afholdt fra 11.-14. juni, men det store arrangement lider samme skæbne som en række andre store publikumsmagneter som EM i fodbold, Wimbledon og OL. I stedet er folkemødet udskudt til perioden 17.-20. juni 2021.

Tidligere på ugen meddelte formand Lizette Risgaard fra Fagbevægelsens Hovedorganisation (FH), at fagbevægelsen ikke ønsker at deltage folkemødet på grund af coronakrisen. FH opfordrede samtidig bestyrelsen til at aflyse.

»Jeg ser ikke nogen grund til at gennemføre Folkemødet, og jeg har derfor rettet henvendelse til organisationen bag om at aflyse mødet«, sagde hun til TV 2.

Folkemødets svenske pendant, Almedalsveckan i Visby på Gotland, besluttede allerede tidligere på ugen at aflyse, selv om Almedalsveckan først finder sted i begyndelsen af juli. Beslutningen blev truffet af hensyn til de svenske sundhedsmyndigheders restriktioner og anbefalinger om større forsamlinger.

»At indstille årets Almedalsvecka er den ansvarlige beslutning at træffe i den nuværende situation«, udtalte bestyrelsesformand Lisbeth Bokelund torsdag i en pressemeddelelse.